In eveniment ecclesiastic-istoric
Emprim plan d’instrucziun ecumenic

(anr/fa) 

Per l’onn da scola 2003/04 è entrà en vigur per l’ura da religiun l’emprim plan d’instrucziun cuminaivel catolic ed evangelic. Il respect per autras culturas e religiuns è ina finamira essenziala da l’instrucziun. “Il plan d’instrucziun per il stgalim aut revedì cumplettamain ed entrà en vigur per l’onn da scola 1998/99 era vegnì elavurà e deliberà senza la participaziun da las baselgias chantunalas”, ha orientà il reverenda Romedi Arquint mardi a Cuira als represchentants dals meds da massa, “per ils dus posts spezialisads per l’instrucziun da religiun aveva uss num d’elavurar pli spert pussaivel in plan d’instrucziun ecumenic per il stgalim aut.” Quel han deliberà las duas baselgias chantunalas dal 1997. D’atun da quel onn è’l entrà en vigur. “Cun quel era uss bajegià il ‘tetg’, las ‘etaschas’ dal stgalim bass e mesaun però eran anc trapartidas en ‘abitaziuns confessiunalas’”, ha’l cuntinuà, “i mancava anc ina vista religius cristiana cumpletta.” Per quel motiv ha cumenzà ina gruppa interconfessiunala dal 1999 a surlavurar e cumplettar il concept. L’onn passà ha ella finì la lavur, uschia che l’emprim plan d’instrucziun ecumenic ha pudì entrar en vigur a l’entschatta da l’onn da scola 2002/2003.

Il svilup cumplessiv da l’uffant en il center
Che la scola nun intermedieschia mo savair elementar, ha declerà Beat Senn, manader dal Center catechetic (catolic) a Cuira, “ella gida er ils uffants a sa sviluppar e daventar chapaivels da viver en la cuminanza.” Er la dumonda davart il senn da la vita ed autras dumondas eticas e religiusas giogan qua sco ch’el ha ditg ina rolla. “Uschia survegn l’instrucziun da religiun puspè dapli pais.” Cun il nov plan d’instrucziun contribueschan las baselgias tenor Senn lur part per cuntanscher questas finamiras. Il plan d’instrucziun resguarda er la situaziun sociala actuala: “Umans da differentas culturas e religiuns tutgan ozendi tar nossa societad, en l’ura da religiun duessan emprender ils uffants als scuntrar cun respect e toleranza.” Er l’engaschament per la pasch u il mantegniment da la creaziun èn daventads sco ch’el ha cuntinuà cuntegns impurtants da l’instrucziun da religiun.

“Fanestras ecumenicas”: Quant grondas?
Adina dapliras scolaras e scolars creschan si sco che Senn ha ditg senza vegnir confruntads cun la religiun e senza udir istorgias biblicas. “Nus essan da l’avis ch’i saja cun agid dal nov plan d’instrucziun pussaivel da meglierar questa situaziun”, ha’l manegià. Il plan d’instrucziun resguarda er ils cuntegns specificamain confessiunals: “A la preparaziun per ils sacraments da la baselgia catolica u la confirmaziun da la baselgia refurmada vegni dà grond pais.” El ha menziunà che las baselgias chantunalas hajan creà ensemen il plan d’instrucziun ‘religiun’: “L’instrucziun ecumenica è ina buna premissa per diversas furmas da collavuraziun tranter las confessiuns.” Il vicari general Vitus Huonder ha ditg ch’i saja previs per l’instrucziun da religiun en lieus catolics “durant la scola primara in’instrucziun confessiunala cun fanestras, v.d. parts ecumenicas, e durant il stgalim aut il cuntrari.” La grondezza da questas fanestras vegn a depender tenor Vitus Huonder da la persuna che instruescha. Ch’il plan d’instrucziun vegnia acceptà bain da la magistraglia, ha ditg Thomas Gottschallk, reverenda e cusseglier da la baselgia refurmada grischuna, “cun el vulain nus promover la collavuraziun tranter las baselgias e la scola e guardar per in’instrucziun da religiun che resguarda la situaziun actuala ed è orientada vers l’avegnir.”